**PREDKLADACIA SPRÁVA**

Na základe ustanovenia § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a podľa článku 31 Legislatívnych pravidiel vlády Slovenskej republiky Ministerstvo spravodlivosti Slovenskej republiky (ďalej len ,,ministerstvo spravodlivosti“) predkladá na rokovanie Legislatívnej rady vlády Slovenskej republiky návrh poslancov Národnej rady Slovenskej republiky Anny ANDREJUVOVEJ, Milana VETRÁKA, Gábora GRENDELA a Miloša SVRČEKA na vydanie zákona, ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (tlač 931) (ďalej len ,,poslanecký návrh“).

Ministerstvo spravodlivosti k poslaneckému návrhu uvádza nasledovné:

**Všeobecne**

Poslanecký návrh má za cieľ vztiahnuť pravidlá pre zabezpečenie poriadku v rokovacej sále pléna parlamentu aj na rokovanie výborov parlamentu a  zabezpečiť jednoznačnosť výkladu zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „zákon o rokovacom poriadku“) v jednotlivých častiach ukladania pokút mandátovým a imunitným výborom. Poslaneckým návrhom zákona sa v § 139 ods. 1 a § 139 ods. 4 zákona o rokovacom poriadku určuje presná výška pokuty.

**Stanovisko**

Ministerstvo spravodlivosti zaujíma k poslaneckému návrhu nasledovné stanovisko:

Navrhované doplnenie právnej úpravy považujeme za účelné a dôvodné. Zabezpečením poriadku počas rokovaní výborov a jednoznačnosti výkladu zákona o rokovacom poriadku v jednotlivých častiach ukladania pokút sa zvyšuje efektivita rokovaní schôdzí výboru. Poslaneckým návrhom zákona sa zjednotí výška pokút a mandátový a imunitný výbor už ďalej nebude musieť rozhodovať o výške ukladanej pokuty, keďže bude presne určená.

Ministerstvo spravodlivosti si k poslaneckému návrhu neuplatňuje žiadne pripomienky.

**K pripomienkam uplatneným v rámci pripomienkového konania**

Všeobecne

Ministerstvo dopravy a výstavby Slovenskej republiky a Ministerstvo hospodárstva Slovenskej republiky si uplatnili v rámci medzirezortného pripomienkového konania obyčajné pripomienky.

Ministerstvo dopravy a výstavby Slovenskej republiky

Prostredníctvom pripomienky bolo vyjadrené stotožnenie sa so stanoviskom predkladateľa.

Ministerstvo hospodárstva Slovenskej republiky

Pripomienka smeruje k doložke vybraných vplyvov, konkrétne k vyplneniu všetkých jej častí. Vysporiadanie sa s touto pripomienkou je plne v pôsobnosti predkladateľov. V tejto súvislosti uvádzame, že § 68 ods. 3 zákona o rokovacom poriadku predpokladá zhodnotenie vplyvov ako súčasť dôvodovej správy.

**Záver**

Na základe vyššie uvedeného ministerstvo spravodlivosti súhlasí s poslaneckým návrhom a po zohľadnení uplatnených pripomienok odporúča vláde Slovenskej republiky vysloviť s poslaneckým návrhom **súhlas**.